Louise Laursen kræver over to millioner kroner i erstatning, efter at hun i oktober blev frifundet for drabet på sin mor, oplyser hendes advokat, Michael Juul Eriksen, til Ritzau onsdag. 38-årige Louise Laursen, der er mor til to, sad varetægtsfængslet i 14 måneder for drabet på sin mor, den 60-årige lægefrue Hanne Lene Flachmeyer, som en nat i juli sidste år blev dræbt af syv knivstik i landsbyen Suldrup i Himmerland. Men et nævningeting ved Vestre Landsret i Aalborg endte med at frifinde Louise Laursen. Under retssagen beskyldte Louise Laursen og hendes far gensidigt hinanden for at have ført kniven, og nævningene fandt det ikke tilstrækkeligt bevist, at datteren var skyldig. - Erstatningskravet er beregnet på baggrund af, at hun under hele forløbet har været sigtet for manddrab. Og så har jeg gjort gældende, at hun kun har set sine børn en halv time om ugen under overvåget samvær, hvor man normalt får lov til en time til halvanden, siger Michael Juul Eriksen. I erstatningssager er standdardtaksten 550 kroner pr. dag, en person har siddet fængslet. Når tiltalen lyder på drab, fordobles taksten til 1100 kroner. - Jeg har fremsat krav om, at hun på grund af de konsekvenser, fængslingen har haft for hende, skal have tre gange de 1100 kroner pr. dag, siger Michael Juul Eriksen, som yderligere har indberegnet et beløb på 328.000 kroner for tabt arbejdsfortjeneste i erstatningskravet, der lyder på 2.042.000 kroner. Den såkaldte Suldrupsag vakte efter domfældelsen opsigt, fordi det lå fast, at enten Louise Laursen eller hendes far havde dræbt Hanne Lene Flachmeyer. Faren var indledningsvis varetægtsfængslet i sagen, men blev løsladt, og sidenhen vidnede han mod sin egen datter i sagen. Anklagemyndigheden mente ikke at kunne bevise, at det var faren, som begik drabet, og dermed er lokalbefolkningen i den lille by overladt til spekulationerne om, hvem der i virkeligheden dræbte Hanne Lene Flachmeyer. - En kriminalforfatter kunne ikke have udtænkt et mere raffineret plot. Men det er ikke en roman. Det er en blodig familietragedie, sagde retsformand Peter Deleuran under sagen. /ritzau/
Kvinde fra Himmerland forlanger kæmpeerstatning efter frifindelse for drab på sin mor. Hun sad 14 måneder i varetægtsarrest.